  Туспуктэм: Руслан Нуриахметов Наталия Сильвестрова 11-тӥ тулыспалэ Алнаш черкогуртысь «Олимпиец» куас базаын куасэн бызьылонъя «Лыжня России - 2023» 41-тӥ огъяросии ӵошатсконъёслэн валтӥсь стартсы ортчоз. Радъясьёс ужрадэ 800-лэсь трос пыриськисьёсты возьмало. Со сярысь элькун тӧролэн но кивалтэтлэн пресс-службазы ивортӥз. Ужрад 10 часын но 45 минутын кутскоз   Ӵошатсконъёслэн программаязы 5 но 10 иськеме бызён, нылпиослы 500 метре  бызён, озьы ик 1 иськеме массовой старт. Валтӥсь стартэ пыриськон понна пусйиськыны кулэ. Куриськонъёсты 10-тӥ тулыспалозь келяны луэ. « Лыжня России – вань калыклы ӵектос, кудӥз трос адямиосты одӥг бадӟым спрот семьяе огазея. Кин ке но со нуналэ нырысьсэ куас вылэ султоз, дыр, кин ке лыжняетӥ йыг-йыг ширтоз. Нош валтӥсез - спорт шулдыръяськонэ котькудӥз пыриськись кужым но капчи мылкыд басьтоз » Денис Парахин, Удмуртиысь физкультурая но спортъя министр 11-тӥ тулыспаллы программа: 8:30 – 10:30 – пыриськисьёсты ӵошатскон нуналэ регистрировать карон; 10:45 – ӵошатсконъёсты усьтон; 11:05 – нылпиослы 500 метре бызён (8 аресозь); 11:20 – 1 иськеме массовой старт (вань мылкыд карисьёс, 9 аресысен нылпиос); 11:35 – пиослы 5 иськеме бызён (2005 арын но со бере вордскемъёс); 11:40 – нылъёслы 5 иськеме бызён (2005 арын но со бере вордскемъёс); 11:50 – нылкышноослы но пиосмуртъёсты 10 иськеме бызён (2004 арын но солэсь азьло ворскемъёс). «Лыжня России – 2023» ӵошатсконъёс элькунысь вить каръёсын но 24 ёросъёсын ортчоз. Ижкарын но мукет муниципал кылдытэтъёсын бызьылонъёслэн графиксы валтӥсь стартэн пӧртэм луэ. Котькуд пыриськисьлы «Лыжня России» бызьылонлэн тодметпуслыкеныз шуныт изьы но гаде юнматон нимаз номер кузьмалозы. Вормисьёсты но призёръёсты медальёсын но Россиысь спортъя министерстволэн дипломъёсыныз пусъёзы  Туэ куасэн бызьылонъёс Россиысь но Удмуртиысь физкультура но спорт удысэн кивалтон кун ёзэслы 100 тырмонлы тупатэмын. Ӵошатсконлэн ужмупумез – ужась но дышетскись егитъёслэсь куасэн бызьылон спортэн вырыны мылкыдзэс ӝутон, озьы ик физкультураез но спортэз калык пӧлын вӧлмытон. Со «Демография» йӧскалык ӵектослэн ужмупмъёсызлы тупа. Тодэ вайытом, Ижкарын Демидов нимо спортъя огъетын «Ижевская винтовка» ӵошастконъёслы дасясько. Тегъёс: Спорт куасэнбызьылон Удмуртия Алнаш  